Խոսելով հայաստանյան փորձի մասին՝ ՀՀ ԱԺ պատգամավորը մանրամասն անդրադարձել է թեմային առնչվող օրենսդրական փոփոխություններին, մասնավորապես, ՄԻԱՎ-ով ապրող անձանց նկատմամբ ճամփորդական արգելքների, պարտադիր հետազոտությունների վերացմանը։ Կարեն Ավագյանն իր ելույթում շեշտել է, որ երբ 1990-ականներին Հայաստանում գրանցվեցին ՄԻԱՎ-ի առաջին դեպքերը, բացասական տրամադրվածություն կար ՄԻԱՎ-ով ապրող անձանց նկատմամբ, և փորձ էր արվում խստացնել նրանց վերաբերյալ ցանկացած կարգավորում։ Սակայն կյանքը ցույց տվեց, որ այդ խիստ միջոցները որևէ կերպ չեն օգնում, որպեսզի խոցելի խմբերը թեստավորում անցնեն և բուժում ստանան։ Ուստի ՀՀ-ում փոխվեց քաղաքականությունը, որոշակիորեն ավելացան մոր և մանկան առողջության պահպանմանն ուղղված պետական բյուջեի հատկացումները։ Այդ ամենն ի վերջո հանգեցրեց նրան, որ այսօր հղի կանանց գրեթե 100 տոկոսը հետազոտվում է ՄԻԱՎ-ի և սիֆիլիսի նկատմամբ, և դրական դեպք հայտնաբերվելու դեպքում կանայք ստանում են կանխարգելիչ բուժում՝ ունենալով առողջ երեխաներ։ Այս ամենի արդյունքում 2016թ. Հայաստանը ճանաչվել է երկիր, որն էլիմինացրել է մորից երեխային ՄԻԱՎ-ի փոխանցումը. մեր երկրում մորից երեխային ՄԻԱՎ այլևս չի փոխանցվում։